LV Eiropas Savienības Oficiālais Vēstnesis C 220/1

CESSDA ERICSTATŪTI

(2017/C 220/01)

PREAMBULA

Beļģijas Karaliste,

Čehijas Republika,

Dānijas Karaliste,

Vācijas Federatīvā Republika,

Grieķijas Republika,

Francijas Republika,

Ungārija,

Nīderlandes Karaliste,

Austrijas Republika,

Slovēnijas Republika,

Slovākijas Republika,

Zviedrijas Karaliste,

Lielbritānijas un Ziemeļīrijas Apvienotā Karaliste,

Norvēģijas Karaliste,

turpmāk “dalībnieki”, un:

Šveices Konfederācija,

turpmāk “novērotājs”,

TĀ KĀ dalībnieki ir pārliecināti, ka piekļuves nodrošināšana sociālo zinātņu datiem un metadatiem ir būtiska, lai panāktu mūsu izpratni par lielajām problēmām, ar ko mūsdienās saskaras sabiedrība, kā arī par aktuālajiem sabiedrības procesiem, saistītajām problēmām un pieejamajiem risinājumiem;

TĀ KĀ Eiropas Sociālo zinātņu datu arhīvu konsorcijs (CESSDA) balstīsies uz esošajiem valstu dienestiem dalībvalstīs un nostiprinās un paplašinās Eiropas mēroga sadarbību, izmantojot ciešu sadarbību sociālo zinātņu datu arhīvu pētniecības un izstrādes jomā gan zinātniskiem, gan ekonomiskiem mērķiem;

ŅEMOT VĒRĀ, ka dalībnieki vēlas palielināt Eiropas sociālo zinātņu pētījumu zinātnisko izcilību un efektivitāti, kā arī paplašināt vieglu pārrobežu piekļuvi datiem un metadatiem;

ATGĀDINOT, ka Eiropas Stratēģiskais pētniecības infrastruktūru forums (ESFRI) atzina CESSDA un to ietvēra ESFRI ceļvedī (2006. gads);

TĀ KĀ Vācija vēlas sniegt papildu ieguldījumus, finansējot īpašus CESSDA uzdevumus, ko īstenos Vācijas pakalpojumu sniedzējs;

PIEPRASOT Eiropas Komisijai izveidot CESSDA infrastruktūru kā Eiropas pētniecības infrastruktūras konsorciju (CESSDA ERIC) saskaņā ar Padomes 2009. gada 25. jūnija Regulu (EK) Nr. 723/2009,

IR VIENOJUŠĀS PAR TURPMĀKO.

1. NODAĻA

VISPĀRĪGI NOTEIKUMI

1. pants

Nosaukums, juridiskā adrese jeb mītnesvieta un darba valoda

1. Eiropas Sociālo zinātņu datu arhīvu konsorcija (CESSDA) juridiskā forma ir Eiropas pētniecības infrastruktūras konsorcijs (ERIC) saskaņā ar Regulu (EK) Nr. 723/2009, un tā nosaukums ir CESSDA ERIC.

2. CESSDA ERIC mītnesvieta ir Bergenā, Norvēģijā.

3. CESSDA ERIC darba valoda ir angļu valoda.

2. pants

Uzdevums un darbības

1. CESSDA ERIC ir dažādās vietās pieejamas pētniecības infrastruktūras galvenais centrs, kas apvieno dalībnieku, novērotāju un citu partneru sociālo zinātņu datu arhīvus. CESSDA ERIC nav pašam savu datu arhīvu.

2. CESSDA ERIC uzdevums ir nodrošināt izkliedētu un ilgtspējīgu pētniecības infrastruktūru, kas pētniecības kopienai ļauj veikt kvalitatīvus sociālo zinātņu pētījums, kuri palīdzēs izstrādāt iedarbīgus risinājumus lielajām problēmām, ar ko mūsdienās saskaras sabiedrība, un sekmēt sociālo zinātņu mācīšanu un apguvi.

3. CESSDA ERIC nav peļņas nolūku. Tomēr CESSDA ERIC var veikt arī ierobežota apjoma saimnieciska rakstura darbības, ja tās ir cieši saistītas ar tā galvenajiem uzdevumiem un nekaitē šo uzdevumu izpildei.

4. CESSDA ERIC savu uzdevumu īsteno, sekmējot standartu, protokolu un profesionālās paraugprakses izstrādi un koordinēšanu, un tas ietver apmācību par datu izplatīšanas un datu pārvaldības paraugpraksi. Attiecīgos gadījumos CESSDA ERIC infrastruktūrā ietver arī jaunus datu avotus.

5. CESSDA ERIC veicina plašāku dalību pētniecības infrastruktūrā. Lai atvieglotu tādu valstu dalību, kuras vēlas saņemt atbalstu savu sociālo zinātņu datu arhīvu turpmākai pilnveidei, CESSDA ERIC uzsāk apmācības darbības un informācijas apmaiņu starp esošajiem un potenciālajiem pakalpojumu sniedzējiem.

2. NODAĻA

DALĪBA

3. pants

Dalība

1. Šādi subjekti var kļūt par dalībniekiem vai novērotājiem bez balsstiesībām:

a) Savienības dalībvalstis;

b) asociētās valstis;

c) trešās valstis, kas nav asociētās valstis;

d) starpvaldību organizācijas.

Šo statūtu 1. pielikumā ir ietverts dalībnieku, novērotāju un pakalpojumu sniedzēju saraksts CESSDA ERIC dibināšanas dienā. Direktors šo pielikumu atjaunina atbilstīgi CESSDA ERIC dalības izmaiņām.

2. Jaunu dalībnieku un novērotāju uzņemšanu, dalības un novērotāja statusa atsaukšanu un izbeigšanu veic saskaņā ar 5. un 6. pantu.

3. CESSDA ERIC dalībnieku vidū ir vismaz viena Savienības dalībvalsts un divi citi dalībnieki, kas ir vai nu Savienības dalībvalstis, vai asociētās valstis.

4. Dalībniekiem ir šādas tiesības:

a) izmantot CESSDA ERIC zīmolu, ko veido vizuāla vai skaņas atsauce uz CESSDA vai CESSDA ERIC, kura šo vārdu, ziņojuma, produkta vai pakalpojuma izmantošanu sasaista ar CESSDA ERIC;

b) iecelt vienu vai vairākus pārstāvošos subjektus;

c) piedalīties un balsot kopsapulces sanāksmēs;

d) piešķirt 11. panta 2. punktā noteiktajiem pakalpojumu sniedzējiem tiesības: i) piedalīties CESSDA ERIC apmācībās un saistītās darbībās; ii) izmantot CESSDA ERIC programmatūru, starpprogrammatūru un rīkus, kas ir izstrādāti saskaņā ar līgumu ar CESSDA ERIC; iii) izmantot Eiropas valodu sociālo zinātņu tēzauru (ELSST);

e) piedalīties pakalpojumu sniedzēju forumā, kā paredzēts 11. pantā.

5. Dalībniekiem ir šādi pienākumi:

a) ieguldīt CESSDA ERIC budžetā saskaņā ar kopsapulces noteikto finansējuma formulu;

b) norīkot pakalpojumu sniedzēju, kas sniegs CESSDA ERIC pakalpojumus savā valstī un Eiropā;

c) nodrošināt valsts finansējumu, lai norīkotais pakalpojumu sniedzējs varētu izpildīt 2. pielikumā noteiktās prasības;

d) veicināt standartu pieņemšanu valstu sociālo zinātņu datu arhīvos;

e) nodrošināt tehnisko infrastruktūru, lai darītu iespējamu piekļuvi datiem un pakalpojumiem;

f) veicināt pakalpojumu izmantošanu pētnieku vidū dalībnieka valstī un apkopot lietotāju atsauksmes un prasības;

g) atbalstīt un vajadzības gadījumā censties panākt valstu sociālo zinātņu datu arhīvu integrēšanu, tostarp valstu arhīvu un citu dalībnieku vai novērotāju valstu arhīvu savstarpēju integrēšanu.

4. pants

Novērotāji

1. Novērotājs ir valsts vai starptautiska organizācija, kas vai nu gatavojas kļūt par dalībnieku, vai iekšzemes apsvērumu dēļ nevar kļūt par dalībnieku, bet vēlas ieguldīt un piedalīties CESSDA ERIC darbībās.

2. Novērotājiem ir šādas tiesības:

a) izmantot CESSDA ERIC zīmolu ar vārdu “Novērotājs”;

b) iecelt vienu vai vairākus pārstāvošos subjektus;

c) piedalīties kopsapulces sanāksmēs bez balsstiesībām;

d) piekļūt tiešam CESSDA ERIC atbalstam savu sistēmu, procesu un pakalpojumu attīstīšanai;

e) piešķirt saviem pakalpojumu sniedzējiem tiesības: i) piedalīties CESSDA ERIC apmācībās un saistītās darbībās; ii) izmantot CESSDA ERIC programmatūru, starpprogrammatūru un rīkus, kas ir izstrādāti saskaņā ar līgumu ar CESSDA ERIC; iii) izmantot Eiropas valodu sociālo zinātņu tēzauru (ELSST);

f) piedalīties pakalpojumu sniedzēju forumā, kā paredzēts 12. pantā.

3. Novērotājiem ir šādi pienākumi:

a) ieguldīt budžetā saskaņā ar kopsapulces lēmumu un vienošanos, kas panākta pieteikuma iesniegšanas procesa gaitā;

b) īstenot darbības, par kurām panākta vienošanās novērotāja statusa piešķiršanas brīdī;

c) norīkot pakalpojumu sniedzēju, kas sniegs CESSDA ERIC pakalpojumus savā valstī un Eiropā, ja par šiem pakalpojumiem ir notikusi vienošanās ar attiecīgo novērotāju;

d) nodrošināt valsts finansējumu, lai norīkotais pakalpojumu sniedzējs, ja tāds ir, varētu izpildīt 2. pielikumā noteiktās prasības.

5. pants

Pievienošanās

1. Pēc šo statūtu stāšanās spēkā jebkurš 3. panta 1. punktā uzskaitītais subjekts var tikt uzņemts kā dalībnieks vai novērotājs. Pievienošanos apstiprina ar divām trešdaļām kopsapulces balsstiesīgo dalībnieku balsu vairākumu. Pievienošanās nosacījums ir subjekta spēja dot pozitīvu ieguldījumu 2. pantā minēto CESSDA ERIC uzdevumu un darbību īstenošanā un prognoze, ka tā pildīs 3. panta 5. punktā un 4. panta 3. punktā noteiktos pienākumus. Dalībnieka vai novērotāja statusa pieteikumu iesniedz direktoram, kas kopsapulcei sniedz savu ieteikumu, vai pieteikumu vajadzētu apstiprināt vai ne.

2. Pēc direktora pieprasījuma jaunais dalībnieks vai novērotājs izraugās un ierosina pakalpojumu sniedzēju, kas būs atbildīgs par pakalpojumu sniedzēja uzdevumu izpildi.

3. Pirms ierosinātā pakalpojumu sniedzēja pieņemšanas vai noraidīšanas direktors uzklausa Zinātniskās konsultatīvās padomes un pakalpojumu sniedzēju foruma ieteikumus.

6. pants

Dalības vai novērotāja statusa atsaukšana vai izbeigšana

1. Dalībnieki un novērotāji var atsaukt dalību vai novērotāja statusu, iesniedzot paziņojumu vismaz sešus mēnešus iepriekš. Paziņojumu sagatavo rakstiski un adresē direktoram. Dalībnieki un novērotāji nav tiesīgi dalību vai statusu atsaukt pirmo četru gadu laikā pēc kļūšanas par dalībniekiem vai novērotājiem, ja vien kopsapulce ārkārtas gadījumos nepieņem īsāku periodu.

2. Pirms dalības vai novērotāja statusa atsaukšana stājas spēkā, veic visas pienākošās iemaksas un izpilda citus pienākumus. Visi CESSDA ERIC finansēti pamatlīdzekļi, kas pieder pakalpojumu sniedzējam, tiek iespēju robežās atdoti CESSDA ERIC.

3. Kopsapulce var ar divu trešdaļu balsstiesīgo dalībnieku balsu vairākumu izlemt izbeigt dalībnieka dalību vai novērotāja statusu, ja dalībnieks vai novērotājs pārkāpj statūtus vai spēkā esošos tiesību aktus vai nespēj pildīt dalībnieka vai novērotāja pienākumus.

4. Dalībniekam nav balsstiesību jautājumos par savas dalības atsaukšanu vai iespējamu izbeigšanu.

3. NODAĻA

PĀRVALDĪBA

7. pants

Pārvaldība

1. CESSDA ERIC pārvaldības struktūru veido šādas struktūras:

a) kopsapulce;

b) direktors;

c) pakalpojumu sniedzēji un pakalpojumu sniedzēju forums, kam ir konsultatīvas funkcijas;

d) Zinātniskā konsultatīvā padome;

e) jebkāda cita konsultatīvā komiteja, ko kopsapulce izveido, lai sekmētu CESSDA ERIC mērķu sasniegšanu.

8. pants

Kopsapulce

1. Kopsapulce ietver dalībnieku un novērotāju delegātus.

2. Kopsapulce ir CESSDA ERIC augstākā pilnvarotā struktūra. Kopsapulce veic šādus uzdevumus:

a) pieņem lēmumu par budžetu un finansējuma formulu un apstiprina gada pārskatus un gada ziņojumu; izmaiņu ieviešanai finansējuma formulā ir vajadzīgs divu trešdaļu balsu vairākums; lai pieņemtu lēmumu par budžeta palielināšanu, kā rezultātā palielinās gada maksa, ir vajadzīgs divu trešdaļu balsu vairākums;

b) ar divu trešdaļu balsu vairākumu nosaka CESSDA ERIC politiku zinātnes, tehniskos un administratīvos jautājumos un izstrādā un uztur intelektuālā īpašuma politiku;

c) ar divu trešdaļu balsu vairākumu pieņem stratēģiskos plānus un darba plānus;

d) uzrauga CESSDA ERIC vadību;

e) ievēl kopsapulces priekšsēdētāju un priekšsēdētāja vietnieku;

f) ieceļ amatā un atbrīvo CESSDA ERIC direktoru;

g) ieceļ, aizstāj un atbrīvo Zinātniskās konsultatīvās padomes dalībniekus;

h) apstiprina dalībnieku vai novērotāju ierosinātos pakalpojumu sniedzējus un pakalpojumu sniedzēju aizstāšanu; apstiprinājumu var atsaukt, ja pakalpojumu sniedzējs nepilda savus pienākumus;

i) ieceļ, aizstāj un atbrīvo jebkādu kopsapulces izveidoto komiteju dalībniekus;

j) pieņem CESSDA ERIC revīzijas ziņojumus;

k) saņem un izskata Zinātniskās konsultatīvās padomes gada ziņojumus;

l) pēc apspriešanās ar pakalpojumu sniedzēju forumu pieņem ar CESSDA ERIC saistīto pakalpojumu sniedzēju darbību darbības noteikumus un standartus;

m) apstiprina jaunu dalībnieku un novērotāju uzņemšanu un dalības vai novērotāja statusa atsaukšanu vai izbeigšanu saskaņā ar 5. un 6. pantu.

3. Kopsapulcē katru dalībnieku pārstāv ne vairāk kā divi delegāti. Katram dalībniekam kopsapulcē ir viena balss. Lēmumus pieņem ar vienkāršu balsu vairākumu, ja vien šajos statūtos nav noteikts citādi. Savienības dalībvalstīm vai asociētajām valstīm kopā ir balsstiesību vairākums kopsapulcē. Priekšsēdētājam nav balsstiesību, izņemot neizšķirta balsojuma gadījumā, kad priekšsēdētājam ir izšķirošā balss.

4. Lai kopsapulce būtu tiesīga balsot, ir vajadzīgs puses dalībnieku kvorums. Ja kvoruma nav, sanāksmi atkārto trīs nedēļu laikā pēc jauna uzaicinājuma ar to pašu darba kārtību. Atkārtotājā sanāksmē ir kvorums, ja tajā piedalās vismaz ceturtdaļa dalībnieku. Ja atkārtotajā sanāksmē nav kvoruma, kopsapulces priekšsēdētājam ir tiesības pieņemt lēmumus, ko nevar atlikt, līdz kopsapulce var atkal sanākt kopā ar kvorumu. Kopsapulce pie pirmās izdevības šādus lēmumus iesniedz pārskatīšanai.

5. Ja statūti paredz divu trešdaļu balsu vairākumu, juridiski spēkā esošu lēmumu var pieņemt ar trīs ceturtdaļām dalībnieku.

6. Kopsapulcē var balsot tikai fiziski klātesošie dalībnieki. Tomēr, ja dalībnieks nevar nodrošināt fizisku klātbūtni, kopsapulce var pieņemt elektronisku klātbūtni. Balsstiesības nav nododamas. Aizklāta balsošana notiek gadījumā, ja šādu procedūru pieprasa vismaz viena trešdaļa klātesošo dalībnieku.

7. Priekšsēdētājs var vajadzības gadījumā izlemt, ka lēmums ir jāpieņem ar rakstisku procedūru kopsapulces sanāksmju starplaikā.

8. Novērotājiem ir tiesības apmeklēt kopsapulces sanāksmes bez balsstiesībām. Katrs novērotājs var norīkot ne vairāk kā divus delegātus.

9. Kopsapulce no delegātu vidus uz diviem gadiem ievēlē priekšsēdētāju un priekšsēdētāja vietnieku. Pēc ievēlēšanas priekšsēdētājs vairs nevar pārstāvēt dalībnieku. Tas pats attiecas uz priekšsēdētāja vietnieku, kad tas aizstāj priekšsēdētāju. Dalībnieki, uz ko attiecas šāda iecelšana, ieceļ citu delegātu savai pārstāvībai kopsapulcē.

10. Kopsapulces sanāksmes notiek vismaz reizi gadā. Kopsapulces sanāksmes sasauc priekšsēdētājs, paziņojot par to vismaz četras nedēļas iepriekš. Dalībniekiem un novērotājiem ir tiesības ierosināt darba kārtības jautājumus, informējot priekšsēdētāju vismaz divas nedēļas pirms sanāksmes. Kopsapulces ārpuskārtas sanāksmes sasauc pēc priekšsēdētāja vai direktora pieprasījuma, ja tas ir vajadzīgs CESSDA ERIC interesēs, vai pēc vismaz puses dalībnieku pieprasījuma.

9. pants

Direktors

1. Direktors ir CESSDA ERIC izpilddirektors, zinātniskais direktors un likumīgais pārstāvis.

2. Direktoru ieceļ uz pieciem gadiem un var pārvēlēt. Direktors atskaitās kopsapulcei.

3. Direktors atbild par gada budžeta, stratēģiju un politikas nostādņu izstrādi, kas ir jāpieņem kopsapulcei.

4. Direktors atbild par kopsapulces sanāksmju sagatavošanu un sniedz Zinātniskajai konsultatīvajai padomei un pakalpojumu sniedzēju forumam vajadzīgo administratīvo atbalstu.

5. Direktors atbild par kopsapulces lēmumu īstenošanu un nodrošina, ka CESSDA ERIC atbilst visām attiecīgajām juridiskajām prasībām.

6. Direktors ir pilnvarots pieņemt visus CESSDA ERIC darbībai vajadzīgos lēmumus.

7. Direktors regulāri uzklausa pakalpojumu sniedzēju foruma ieteikumus pakalpojumu sniedzējiem sevišķi svarīgos jautājumos, aicinot pakalpojumu sniedzēju forumu sniegt komentārus par budžeta projektu, darba plāniem un stratēģijām, kā arī citiem svarīgiem politikas jautājumiem pirms to iesniegšanas kopsapulcei.

8. Direktors uzrauga pakalpojumu sniedzēju atbilstību ar CESSDA ERIC saistīto darbību darbības noteikumiem un standartiem un reizi gadā sniedz kopsapulcei ziņojumu, ietverot ieteikumus par korektīviem pasākumiem neatbilstību novēršanai.

10. pants

Zinātniskā konsultatīvā padome

1. Kopsapulce ieceļ neatkarīgu Zinātnisko konsultatīvo padomi, kuras sastāvā ir vismaz četri, bet ne vairāk kā septiņi ievērojami, neatkarīgi un pieredzējuši zinātnieki no dažādām pasaules valstīm. Zinātniskās konsultatīvās padomes dalībniekus ieceļ, pamatojoties uz direktora ieteikumu. Direktors apspriežas ar Zinātnisko konsultatīvo padomi un pakalpojumu sniedzēju forumu. Zinātniskās konsultatīvās padomes dalībnieku pilnvaru termiņš ir trīs gadi. Dalībniekus var vienu reizi iecelt atkārtoti.

2. Direktors vismaz reizi gadā apspriežas ar Zinātnisko konsultatīvo padomi par pakalpojumu zinātnisko kvalitāti, zinātniskās politikas nostādnēm, procedūrām un nākotnes plāniem šajās jomās.

3. Zinātniskā konsultatīvā padome reizi gadā kopsapulcei ar direktora starpniecību iesniedz rakstisku ziņojumu par savām darbībām. Ziņojumā ietver novērtējumu par pakalpojumiem, ko CESSDA ERIC sniedz savu datu lietotājiem. Direktors šo ziņojumu kopsapulcei iesniedz kopā ar direktora komentāriem un iespējamiem ieteikumiem.

4. Zinātniskā konsultatīvā padome var lūgt direktoram ierosināt kopsapulcei palielināt padomes dalībnieku skaitu, lai nodrošinātu, ka tā pietiekamā mērā pārstāv visas CESSDA ERIC aptvertās jomas.

11. pants

Pakalpojuma sniedzēji

1. Pakalpojuma sniedzēji ir operatīvs un izkliedēts tīkls, ko integrē CESSDA ERIC.

2. Pakalpojuma sniedzēji ir iestādes, ko dalībnieki un novērotāji ir iecēluši saskaņā ar 3. panta 5. punkta b) apakšpunktu un 4. panta 3. punkta c) apakšpunktu, lai tās īstenotu uzdevumus saistībā ar piekļuves iegūšanu, pārvaldību un nodrošināšanu sociālo zinātņu datiem savā valstī un Eiropā.

3. Pakalpojuma sniedzēji ievēro ar CESSDA ERIC saistītu darbību operacionālos noteikumus un standartus, kā noteikts 2. pielikumā.

4. CESSDA ERIC un pakalpojumu sniedzēju tiesības un pienākumi saistībā ar 2. pielikumā uzskaitītajiem uzdevumiem reglamentē starp CESSDA ERIC un attiecīgajiem pakalpojumu sniedzējiem noslēgtas pakalpojumu līmeņa vienošanās.

5. Pakalpojumu sniedzēji piedalās CESSDA ERIC pārvaldībā kā konsultanti.

6. Pakalpojumu sniedzēju spēju pildīt 2. pielikumā noteiktos pienākumus novērtē reizi divos vai trīs gados saskaņā ar kopsapulces lēmumu. Direktors, apspriežoties ar pakalpojumu sniedzēju forumu un Zinātnisko konsultatīvo padomi, lemj par to, kā un kas veic novērtējumus, un iesniedz kopsapulcei novērtējumu rezultātus kopā ar saistīto kopsapulces lēmumu projektiem.

12. pants

Pakalpojumu sniedzēju forums

1. Pakalpojumu sniedzēju forumā ir pakalpojumu sniedzēju pārstāvji, un tam konsultatīva funkcija. Katram dalībniekam un novērotājam forumā var būt viens dalībnieks. Pakalpojumu sniedzēju forumu sekmē un atbalsta direktors.

2. Direktors vismaz reizi gadā apspriežas ar pakalpojumu sniedzēju forumu par CESSDA ERIC darbību nākotnes plāniem un tehniskajiem aspektiem un izklāsta pakalpojumu sniedzēju viedokļus kopsapulcei.

13. pants

Statūtu grozījumi

Kopsapulce var ar divu trešdaļu vairākuma balsojumu ierosināt grozīt statūtus. Attiecīgo priekšlikumu iesniedz Eiropas Komisijai saskaņā ar Regulas (EK) Nr. 723/2009 11. pantu.

4. NODAĻA

POLITIKAS NOSTĀDNES

14. pants

Datu piekļuves politika

1. CESSDA ERIC datu piekļuves politika atbilst Ekonomiskās sadarbības un attīstības organizācijas (ESAO) ieteikumiem un pamatnostādnēm par piekļuvi datiem (ESAO Principi un pamatnostādnes par piekļuvi publiski finansētas pētniecības datiem, ESAO, 2007. gads).

2. Pakalpojumu sniedzēju rīcībā esoši publiski finansēti dati un metadati – ja vien 14. panta 6. punktā nav paredzēts citādi – ir brīvi un bez maksas pieejami piekļuves punktos publisku pētījumu un izglītības vajadzībām un tiek nodrošināti laikus.

3. Pakalpojumu sniedzēji nodrošina visu datu kopumu pieejamību pilnvarotu pētnieku piekļuvei publisku pētījumu un izglītības vajadzībām.

4. Pakalpojumu sniedzēji aizsargā datu subjektu anonimitāti saskaņā ar piemērojamiem starptautiskajiem, Eiropas un valstu noteikumiem, kā arī attiecīgajām ētikas pamatnostādnēm.

5. Pakalpojumu sniedzēji piemēro taisnīgas, atklātas un pārredzamas piekļuves procedūras attiecībā uz to uzraudzībā esošajiem datiem un metadatiem.

6. Statūtu 14. panta 2. un 3. punktā noteiktais atklātas piekļuves princips neuzliek pakalpojumu sniedzējiem pienākumu kopīgot datus, metadatus vai datu kopumus, ja tas ir pretrunā valstu tiesību aktiem, intelektuālā īpašuma tiesībām vai citiem būtiskiem juridiskiem iemesliem.

15. pants

Informācijas izplatīšanas politika

1. CESSDA ERIC informācijas izplatīšanas politiku īsteno ar tā komunikācijas stratēģijas palīdzību.

2. Informācijas izplatīšanas politika aptver visu CESSDA ERIC finansēto darbību rezultātus un ir atklāti pieejama, izņemot gadījumus, kad to liedz iepriekšpastāvošas intelektuālā īpašuma tiesības.

3. Visi tehniskie dokumenti, politikas nostādnes, pamatprocedūras un uzraudzības ziņojumi ir publiski pieejami CESSDA ERIC tīmekļvietnē.

4. Pakalpojumu sniedzēji publicē visu dokumentāciju, kas attiecas uz pakalpojumu sniedzēju pienākumu izpildi.

16. pants

Intelektuālais īpašums

1. Šajos statūtos termins “intelektuālais īpašums” jāsaprot tādā nozīmē, kādā tas lietots 1967. gada 14. jūlijā parakstītās Konvencijas par Pasaules Intelektuālā īpašuma organizācijas dibināšanu (WIPO) 2. pantā.

2. Dalībnieku, novērotāju un pakalpojumu sniedzēju attiecības intelektuālā īpašuma jautājumos reglamentē piemērojamie valstu tiesību akti un attiecīgie starptautiskie noteikumi un normas.

3. Intelektuālais īpašums, ko dalībnieki vai pakalpojumu sniedzēji nodrošina CESSDA ERIC, paliek sākotnējā intelektuālā īpašuma īpašnieka īpašumā.

4. Ja intelektuālais īpašums izriet no CESSDA ERIC finansēta darba (tiešs ieguldījums vai ieguldījums natūrā), intelektuālais īpašums pieder CESSDA ERIC. CESSDA ERIC var pilnībā vai daļēji atteikties no savām tiesībām tā dalībnieka, novērotāja vai pakalpojumu sniedzēja labā, kas ir radījis intelektuālā īpašuma tiesības.

17. pants

Nodarbinātība

1. CESSDA ERIC ievēro nodarbinātības iespēju vienlīdzības principus. Zinātnieku vakances aizpilda pēc to starptautiskas izsludināšanas.

2. Ievērojot valsts tiesību aktu prasības, katrs dalībnieks savā jurisdikcijā dara visu iespējamo, lai atvieglotu CESSDA ERIC uzdevumu izpildē iesaistīto dalībnieku valstspiederīgo un viņu ģimenes locekļu pārvietošanos un uzturēšanos.

5. NODAĻA

FINANSES UN ATBILDĪBA

18. pants

Iemaksas

Kopsapulce nosaka katra dalībnieka iemaksu, pamatojoties uz budžetu, un (izņemot īpašas iemaksas) proporcionāli katra dalībnieka IKP. Iemaksas pārskaita CESSDA ERIC kopsapulces noteiktajā termiņā. Kopsapulce nosaka novērotāju iemaksas.

19. pants

Budžeta principi, pārskati un revīzijas

1. Finanšu gads ir kalendārais gads.

2. Direktors sagatavo un iesniedz kopsapulcei apstiprināšanai gada budžeta projektu un uzņēmējdarbības plānu, tostarp informāciju par ierosinātajām dalībnieku un novērotāju iemaksām. Kopsapulce apstiprina gada budžetu un veicamās iemaksas ne vēlāk kā sešus mēnešus pirms nākamā finanšu gada. Gada budžetu līdzsvaro tā, lai plānotie izdevumi nepārsniegtu plānotos ienākumus.

3. Uz CESSDA ERIC attiecas uzņēmējas valsts grāmatvedības tiesību aktu noteikumi, lai nodrošinātu pārskatu sagatavošanu, iesniegšanu, revīziju un publicēšanu saskaņā ar vispārpieņemtiem starptautiskajiem grāmatvedības principiem un pārredzamības principiem.

4. CESSDA ERIC sagatavo gada darbības pārskatu. Pārskatā it sevišķi aplūko CESSDA ERIC darbību zinātniskos, operacionālos un finansiālos aspektus. Pārskatu apstiprina kopsapulce, to nosūta Eiropas Komisijai un attiecīgajām valsts sektora iestādēm sešu mēnešu laikā no attiecīgā finanšu gada beigām. Šo pārskatu publisko.

20. pants

Finanses, atbildība un apdrošināšana

1. CESSDA ERIC resursi ir šādi:

a) dalībnieku un novērotāju finansiālās iemaksas;

b) iespējamas uzņēmējas valsts iemaksas;

c) citi resursi atbilstīgi kopsapulces apstiprinātajam apmēram un noteikumiem, ieskaitot pētniecības dotācijas no valstu vai starptautiskiem avotiem, ziedojumus un jebkādus ienākumus no saimnieciskās darbības.

2. CESSDA ERIC atbild par saviem parādiem.

3. Dalībnieki un novērotāji nav kopīgi atbildīgi par CESSDA ERIC parādiem.

4. CESSDA ERIC iegādājas atbilstīgu apdrošināšanu, lai segtu ar CESSDA ERIC infrastruktūras izveidi un darbību saistītos riskus.

21. pants

Iepirkums un atbrīvojums no nodokļa

1. CESSDA ERIC pret iepirkuma procedūru kandidātiem un pretendentiem izturas vienlīdzīgi un nediskriminējoši neatkarīgi no tā, vai tie veic uzņēmējdarbību Eiropas Savienībā vai ne. Iepirkuma politikā ievēro pārskatāmības, nediskriminācijas un konkurences principus.

2. Dalībnieku un novērotāju iepirkumos, kas saistīti ar CESSDA ERIC darbībām, pienācīgi ņem vērā CESSDA ERIC vajadzības, un tos īsteno saskaņā ar attiecīgās CESSDA ERIC struktūras izdotajām tehniskajām prasībām un specifikācijām.

3. Nodokļu atbrīvojumi, pamatojoties uz Norvēģijas 2009. gada jūnija Likumu Nr. 58 par pievienotās vērtības nodokli (10-3. pants), attiecas tikai uz pievienotās vērtības nodokli par precēm un pakalpojumiem, kas paredzēti CESSDA ERIC oficiālai un ekskluzīvai izmantošanai un ko pilnībā apmaksā un iepērk CESSDA ERIC. Atbrīvojumi no nodokļa attiecas uz darbībām, kas nav raksturojamas kā saimnieciskā darbība. Tie neattiecas uz saimniecisko darbību. Citi ierobežojumi netiek piemēroti.

6. NODAĻA

DARBĪBAS ILGUMS, LIKVIDĀCIJA, STRĪDI, DIBINĀŠANAS NOTEIKUMI

22. pants

Darbības ilgums

CESSDA ERIC darbojas līdz tā likvidācijai saskaņā ar 22. panta 2. punktu.

23. pants

Likvidācija

1. Kopsapulce var ar divu trešdaļu vairākuma balsu izlemt likvidēt CESSDA ERIC.

2. Bez nepamatotas kavēšanās un jebkurā gadījumā desmit dienu laikā pēc tam, kad pieņemts lēmums par likvidāciju, CESSDA ERIC par pieņemto lēmumu paziņo Eiropas Komisijai.

3. Pamatlīdzekļus, kas atlikuši pēc CESSDA ERIC parādu nomaksas, sadala starp dalībniekiem proporcionāli to uzkrātajām iemaksām CESSDA ERIC.

4. CESSDA ERIC informē Eiropas Komisiju par likvidācijas procedūras pabeigšanu bez nepamatotas kavēšanās un katrā ziņā desmit dienu laikā pēc minētās pabeigšanas.

5. CESSDA ERIC beidz pastāvēt dienā, kad Eiropas Komisija publicē attiecīgu paziņojumu Eiropas Savienības Oficiālajā Vēstnesī.

24. pants

Piemērojamie tiesību akti

CESSDA ERIC izveidi un darbību reglamentē:

a) Savienības tiesību akti, it īpaši Regula (EK) Nr. 723/2009;

b) uzņēmējas valsts tiesību akti jautājumos, kas nav reglamentēti vai ir tikai daļēji reglamentēti Savienības tiesību aktos;

c) šie statūti un to īstenošanas noteikumi.

25. pants

Strīdi

1. Eiropas Savienības Tiesas piekritībā ir tiesvedība starp dalībniekiem un novērotājiem saistībā ar CESSDA ERIC, starp dalībniekiem, novērotājiem un CESSDA ERIC, kā arī tiesvedība, kurā viena no pusēm ir Eiropas Savienība.

2. Strīdos starp CESSDA ERIC un trešām personām ir piemērojami Savienības tiesību akti par piekritību. Gadījumos, uz kuriem neattiecas Savienības tiesību akti, strīdu izšķiršanas piekritību un piemērojamos tiesību aktus nosaka pēc uzņēmējas valsts tiesību aktiem.

3. Jebkuras pret CESSDA ERIC vērstas prasības tiesu iestāde ir Bergenas rajona tiesa, ja vien 24. pantā un 25. panta 2. punktā nav noteikts citādi.

26. pants

Statūtu pieejamība

Šos statūtus atjaunina, un tie ir publiski pieejami CESSDA ERIC tīmekļa vietnē un mītnesvietā.

1. PIELIKUMS Dalībnieku, novērotāju, to pārstāvošo subjektu un pakalpojumu sniedzēju saraksts Dalībnieki Valsts Pārstāvošais subjekts Pakalpojumu sniedzējs Apvienotā Karaliste Ekonomikas un sociālo pētījumu padome (ESRC) UK Data Service Austrija Federālā Zinātnes, pētniecības un ekonomikas ministrija (BMWFW) AuSSDA – Austrijas Sociālo zinātņu datu arhīvs Beļģija BELSPO, EWI, D.G.E.N.O.R.S (1). Sociālo zinātņu un humanitāro datu arhīvs – SOHDA Čehija Izglītības, jaunatnes un sporta ministrija Čehijas Sociālo zinātņu datu arhīvs Dānija Dānijas Zinātnes un augstākās izglītības aģentūra Dānijas datu arhīvs – DDA Francija Valsts Zinātniskās pētniecības centrs (CNRS) Progedo Grieķija Grieķijas Sociālo zinātņu pētniecības infrastruktūra – So.Da.Net (2) Grieķijas Sociālo zinātņu pētniecības infrastruktūra – So.Da.Net Nīderlande Nīderlandes Zinātniskās pētniecības organizācija (NWO) Datu arhivēšanas un tīklu pakalpojumi – DANS Norvēģija Norvēģijas Pētniecības padome Norsk senter for forskningsdata AS Slovākija Slovākijas Republikas Izglītības, zinātnes, pētniecības un sporta ministrija Slovākijas Sociālo datu arhīvs – SASD Slovēnija Izglītības, zinātnes un sporta ministrija (MIZŠ) Sociālo zinātņu datu arhīvi (ADP) Ungārija Valsts Pētniecības, izstrādes un inovācijas birojs (NRDI birojs) TÁRKI fonds Vācija Federālā izglītības un pētniecības ministrija (BMBF) Leibnicas Sociālo zinātņu institūts (GESIS) Zviedrija Zviedrijas Pētniecības padome Zviedrijas Valsts datu dienests – SND

Novērotāji Valsts Pārstāvošais subjekts Pakalpojumu sniedzējs Šveice Šveices Sociālo zinātņu zināšanu centrs FORS (1) BELSPO: Service public de programmation Politique scientifique; EWI: Departement Economie, Wetenschap en Innovatie; D.G.E.N.O.R.S.: direction générale de l’enseignement non obligatoire et de la recherche scientifique. (2) Dalībnieka gada maksu segs Valsts Sociālo pētījumu centrs EKKE.

2. PIELIKUMS Pakalpojumu sniedzēju pienākumi CESSDA pakalpojumu sniedzējiem ir šādi pienākumi: 1) jāievēro atrunātie DDI metadatu standarta elementi, kas ir vajadzīgi, lai dalībnieks/novērotājs varētu piedalīties CESSDA ERIC darbībās, un ko nosaka CESSDA ERIC; 2) jāpieņem un jāievieš kopīga(-as) un vienota(-as) lietotāju pierakstīšanās autentifikācijas sistēma(-as), ko iesaka CESSDA ERIC; 3) jāļauj izmantot savu resursu nodrošinātos metadatus un attiecīgos papildu metadatus iekļaušanai CESSDA ERIC datu portālā; 4) jānodrošina, ka datus ir iespējams lejupielādēt no kopīgām datu vārtejām, ciktāl to ļauj attiecīgie tiesību akti un noteikumi; 5) jānodrošina, ka daudzvalodu tēzauros tiek uzturēta(-as) attiecīgā(-ās) valsts valoda(-as); 6) jākopīgo savs datu arhivēšanas rīks (saskaņā ar statūtu 16. pantā izklāstītajiem intelektuālā īpašuma nosacījumiem); 7) jāievēro atklātas arhivēšanas informācijas sistēmas standarta modeļa principi un visas atrunātās CESSDA ERIC prasības attiecībā uz uzticamo repozitoriju izmantošanu; 8) jāatbalsta CESSDA ERIC pārrobežu datu saskaņošanas darbības; 9) jāiegulda materiāli un/vai zināšanas pārrobežu jautājumu datubāzē; 10) jānodrošina padomdošana CESSDA ERIC novērotājiem un to pārstāvošajiem pakalpojumu sniedzējiem, lai tie varētu kļūt par pilntiesīgiem dalībniekiem; 11) jāsniedz dalībnieka atbalsts valstīm ar jaunu un nestabilu valsts infrastruktūru, lai tām palīdzētu uzkrāt vajadzīgo kompetenci, kura nepieciešama, lai tās vēlāk pildītu dalībnieka uzdevumus; 12) jāsekmē piekļuve valsts valdības un pētniecības nozares finansētiem attiecīgiem datiem, atkarībā no valstu tiesību sistēmām; 13) jāievēro CESSDA ERIC datu piekļuves un informācijas izplatīšanas politikas nostādnes; 14) ciktāl vajadzīgs, jāievēro CESSDA ERIC politikas nostādņu noteikumi.